als_Latn dik_Latn ron_Latn
Presidenti i ri i Komisionit Europian Zhan Klod Junker prezantoi ekipin me të cilin do të punojë në pesë vitet e ardhshme. Në skuadrën me 28 anëtarë të Junker, përgjegjësitë më të mëdha i merr Franca dhe Britania e Madhe. Ish-ministri francez i Financave Pierre Moskoviçi do të jetë komisioneri i ri për Politikat Ekonomike dhe Monetare, ndërsa konservatori britanik Xhonatan Hill merr portofolin e komisionerit për Stabilitetin Financiar, Shërbimet Financiare dhe Unionin e Kapitalit Tregtar. Austriaku Johanes Hahn do të jetë eurokomisioner për Politikat e Fqinjësisë së Europës dhe për Negociatat për Zgjerim, që lidhet drejtpërdrejt me aspiratat e Shqipërisë e vendeve të tjera të rajonit për integrimin. Megjithatë, Junker e ka bërë të qartë se nuk do të ketë zgjerim të mëtejshëm, të paktën në pesë vitet e ardhshme.
“Në Komisionin e Ri nuk ka komisionerë të rangut të parë apo të dytë. Ata do të punojnë të gjithë së bashku, me shpirtin e kolektivit dhe varësisë së përbashkët.”
Ekipi i Junker do të nisë seancat dëgjimore në Parlamentin Europian më 29 shtator. Ndërsa në nëntor, pritet të nisë punën ekzekutivi i ri i Bashkimit Europian.
als_Latn als_Latn als_Latn